http://www.loc.gov/mods/v3 http://www.loc.gov/standards/mods/v3/mods-3-2.xsd
Αξιολόγηση της κατάστασης θρέψης ηλικιωμένων ατόμων και μελέτη της συσχέτισης της με το βαθμό γνωστικής έκπτωσης
Η κακή θρέψη αποτελεί ένα σημαντικό πρόβλημα στους ηλικιωμένους. Στη βιβλιογραφία υποστηρίζεται ότι η αλληλεπίδραση μεταξύ της νοητικής λειτουργίας και της κατάστασης θρέψης είναι πολύ περίπλοκη και όχι ακόμη πλήρως κατανοητή. Οι διάφορες μελέτες καταλήγουν στο συμπέρασμα ότι η κακή θρέψη είναι συχνή σε ηλικιωμένους νοσηλευόμενους ασθενείς με άνοια, αλλά και σε εκείνους με ήπια γνωστική έκπτωση. ΣΚΟΠΟΣ Σκοπός της παρούσας μελέτης ήταν η αξιολόγηση της κατάστασης θρέψης ηλικιωμένων ατόμων και η συσχέτισή της με το βαθμό έκπτωσης των γνωστικών τους λειτουργιών, τα ανθρωπομετρικά και τα δημογραφικά τους χαρακτηριστικά. ΜΕΘΟΔΟΛΟΓΙΑ Στην παρούσα μελέτη διερευνήθηκε κατά πόσο οι γνωστικές ικανότητες των ηλικιωμένων ατόμων συσχετίζονται με τις διατροφικές τους συνήθειες και ειδικότερα με τον βαθμό υιοθέτησης του προτύπου της μεσογειακής διατροφής. Μελετήθηκε επίσης, κατά πόσο η ψυχολογική κατάσταση των ασθενών σχετίζεται με την κατάσταση θρέψης τους και τις γνωστικές λειτουργίες τους. Στην παρούσα μελέτη συμμετείχαν 100 άτομα ηλικίας άνω των 65 ετών. Χρησιμοποιήθηκαν τέσσερα πιστοποιημένα ερωτηματολόγια, το πιστοποιημένο ερωτηματολόγιο σύντομης διατροφικής αξιολόγησης -MiniNutritionalAssessment (MNA), για την αξιολόγηση της κατάστασης θρέψης των υπό μελέτη ατόμων, το MiniMentalStateExamination (MMSE) το οποίο αφορούσε στην σύντομη εξέταση και αξιολόγηση της νοητικής κατάστασης, το ερωτηματολόγιο GeriatricDepressionScale (GDS) το οποίο αφορούσε στην αξιολόγηση της ψυχολογικής κατάστασης και το MediterraneanDietScore (MedDietScore) που αφορούσε στην αξιολόγηση των διατροφικών συνηθειών των υπό μελέτη ατόμων με έμφαση στον βαθμό υιοθέτησης του προτύπου της μεσογειακής διατροφής. Στους συμμετέχοντες δόθηκαν διευκρινιστικές οδηγίες για την συμπλήρωση των ερωτηματολογίων και προηγήθηκε αναλυτική παρουσίαση των ερωτημάτων των ερωτηματολογίων με στόχο την όσο τον δυνατόν ακριβέστερη αποτίμηση των απαντήσεών τους. ΑΠΟΤΕΛΕΣΜΑΤΑ Ιδιαίτερα ανησυχητικό είναι το γεγονός ότι οι μισοί από τους συμμετέχοντες στην παρούσα μελέτη προέκυψε ότι κινδυνεύουν από υποσιτισμό ή είναι υποσιτισμένοι. Ειδικότερα η κατάσταση θρέψης (ΜΝΑ) των υπό μελέτη ατόμων παρουσίασε στατιστικά σημαντική θετική συσχέτιση με το βαθμό γνωστικής έκπτωσης (MMSE). Επίσης τα άτομα με φυσιολογικές γνωστικές λειτουργίες παρουσίασαν σημαντικά μικρότερο σκορ στην κλίμακα GeriatricDepressionScale (GDS) με μέση τιμή σκορ χαμηλότερη σε σύγκριση με τα άτομα που διαγνώστηκαν με ήπια γνωστική διαταραχή καθώς και τα άτομα που διαγνώστηκαν με μέτρια γνωστική διαταραχή. Ακόμα ο βαθμός υιοθέτησης της μεσογειακής διατροφής των ηλικιωμένων ατόμων που συμμετείχαν στην παρούσα μελέτη συσχετίσθηκε σε στατιστικά σημαντικό βαθμό με την κατάσταση θρέψης τους και τη νοητική κατάσταση. Όσο υψηλότερος ήταν ο βαθμός υιοθέτησης της μεσογειακής διατροφής τόσο καλύτερη ήταν και η κατάσταση θρέψης τους αλλά και η νοητική τους κατάσταση. Ο βαθμός υιοθέτησης της μεσογειακής διατροφής των ηλικιωμένων ατόμων που συμμετείχαν στην παρούσα μελέτη δεν συσχετίσθηκε σε στατιστικά σημαντικό βαθμό με την ψυχολογική τους κατάσταση. Όσο μεγαλύτερη ήταν η μέση ηλικία τόσο μεγαλύτερη ήταν η πιθανότητα υποσιτισμού, ωστόσο σε μη στατιστικά σημαντικό βαθμό. Ειδικότερα οι άντρες είχαν μεγαλύτερη πιθανότητα υποσιτισμού σε σχέση με τις γυναίκες. Τα άτομα με φυσιολογικά επίπεδα θρέψης και τα άτομα που βρισκόντουσαν σε κίνδυνο υποσιτισμού είχαν καλύτερο μορφωτικό επίπεδο σε σύγκριση με τα άτομα που υποσιτίζονταν σε στατιστικά μη σημαντικό ωστόσο βαθμό. Η νοητική κατάσταση των ηλικιωμένων ατόμων που συμμετείχαν στην παρούσα μελέτη παρουσίασε σημαντική συσχέτιση με το μορφωτικό επίπεδο των υπό μελέτη ατόμων. Τα άτομα με φυσιολογικές γνωστικές λειτουργίες είχαν σημαντικά καλύτερο μορφωτικό επίπεδο σε σύγκριση με τα άτομα που βρισκόντουσαν σε κίνδυνο υποσιτισμού, καθώς και με τα άτομα που υποσιτίζονταν. Τα υποσιτιζόμενα ηλικιωμένα άτομα και τα άτομα που βρισκόντουσαν σε κίνδυνο υποσιτισμού παρουσίασαν σημαντικά μικρότερη περίμετρο βραχίονα και γαστροκνημίας σε σύγκριση με τα άτομα που είχαν φυσιολογικά επίπεδα θρέψης. Η διανοητική κατάσταση, η περίμετρος βραχίονα και γαστροκνημίας, η ψυχολογική κατάσταση και το μορφωτικό επίπεδο των ηλικιωμένων ατόμων συσχετιζόταν σε στατιστικά σημαντικό θετικό βαθμό με την κατάσταση θρέψης τους. ΣΥΜΠΕΡΑΣΜΑΤΑ Η νοητική κατάσταση των ηλικιωμένων ατόμων που συμμετείχαν στην παρούσα μελέτη παρουσίασε σημαντικά θετική συσχέτιση με το μορφωτικό επίπεδο. Επίσης, όσο υψηλότερος ήταν ο βαθμός υιοθέτησης της μεσογειακής διατροφής τόσο καλύτερη ήταν και η κατάσταση θρέψης των ηλικιωμένων ατόμων. Ο υψηλότερος βαθμός υιοθέτησης της μεσογειακής διατροφής σχετίστηκε με μικρότερη πιθανότητα εμφάνισης γνωστικής έκπτωσης. Ως εκ τούτου κρίνεται απαραίτητη η χρήση σύντομων ανιχνευτικών εργαλείων στο πλαίσιο αξιολόγησης της θρέψης και της γνωστικής επάρκειας ηλικιωμένων ατόμων γιατί μπορούν να μας οδηγήσουν εύκολα στη διάγνωση ανεπαρκούς θρέψης και επομένως στην έγκαιρη και αποτελεσματική αντιμετώπιση του προβλήματος.
Κωνσταντοπούλου Αλεξάνδρα, Τοπούζη Ταμάρα ; επιβλέπων καθηγητής Γιαγκίνης Κωνσταντίνος.
Τριμελής επιτροπή: Γιαγκίνης Κωνσταντίνος, Βαδικόλιας Κωνσταντίνος, Κοντός Χρήστος.
Διάθεση μόνο λέξεων κλειδιών - περιλήψεων
Πτυχιακή εργασία – Πανεπιστήμιο Αιγαίου, Λήμνος, 2017.